14. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 273 της 22 Μαρτ./7 Απρ. 1973 (ΦΕΚ Α΄ 81)  Περί μετατροπής των Εθνικών Ορφανοτροφείων και Οικοτροφείων, εις Κέντρα Παιδικής Μερίμνης.  Έχοντες υπ’ όψιν: 1.Τας διατάξεις: α. Του υπ’ αριθ. 928/1971 Β. Δ/τος «περί καταργήσεως, συγχωνεύσεως, μετατροπής ή υπαγωγής Ιδρυμάτων αρμοδιότητος του Υπουργείου Κοινωνικών Υπηρεσιών, εις έτερα Ιδρύματα του αυτού Υπουργείου». β.Των άρθρ. 2, 29, 30 και 31 της υπ’ αριθ. 11020/ 72 αποφάσεως του Πρωθυπουργού «περί οργανώσεως του Υπουργείου Προγραμματισμού και Κυβερνητικής Πολιτικής» (ΦΕΚ 465/72, τεύχ. Β΄). 2.Την υπ’ αριθ. 11300/Δ/1972 απόφασιν του Πρωθυπουργού «περί προσδιορισμού των αρμοδιοτήτων του παρά τω Υπουργείω Προγραμματισμού και Κυβερνητικής Πολιτικής Υπουργού παρά τω Πρωθυπουργώ, των Υφυπουργών, του Γενικού Γραμματέως κλπ.» (ΦΕΚ 473/1972, τεύχ. Β΄). 3.Την υπ’ αριθ. 52/25.1.1973 γνωμοδότησιν του Συμβουλίου της Επικρατείας, προτάσει των Ημετέρων παρά τω Υπουργείω Προγραμματισμού και Κυβερνητικής Πολιτικής Υπουργού παρά τω Πρωθυπουργώ και των επί των Οικονομικών και Κοινωνικών Υπηρεσιών Υπουργών, απεφασίσαμεν και διατάσσομεν: Άρθρ.1.-1.Τα λειτουργούντα βάσει των διατάξεων του Νόμ. 2851/1922 «περί ιδρύσεως Εθνικών Ορφανοτροφείων και Οικοτροφείων Απόρων Μαθητών», ως ούτος ετροποποιήθη και συνεπληρώθη μεταγενεστέρως, Εθνικά Ορφανοτροφεία και Οικοτροφεία, ως και το Εθνικόν Ίδρυμα Προστασίας Απόρων Παίδων Μακεδονίας «Ο ΑΡΙΣΤΟΤΕΛΗΣ» περί ου το υπ’ αριθ. 651/1941 Ν. Δ/γμα ως ετροποποιήθη και συνεπληρώθη μεταγενεστέρως, μετατρέπονται εις Ιδρύματα Περιθάλψεως Απροστατεύτων Παίδων υπό την επωνυμίαν «Κέντρα Παιδικής Μερίμνης». 2.Τα Κέντρα Παιδικής Μερίμνης φέρουν το χαρακτηριστικόν όνομα του Δήμου ή Κοινότητος ένθα εδρεύουν, διακρίνονται δε και κατά φύλον. Ειδικώς το Εθνικόν Παπάφειον Ορφανοτροφείον «Ο ΜΕΛΙΤΕΥΣ», το Εθνικόν Σκαγιοπούλειον Αγροτικόν Ορφανοτροφείον Αρρένων Πατρών, το Εθνικόν Μιχάλειον Ορφανοτροφείον Θηλέων Χίου, το Εθνικόν Ορφανοτροφείον Αρρένων Ρόδου «Βασίλισσα Σοφία», το Εθνικόν Ορφανοτροφείον Θηλέων Ρόδου «Βασιλόπαις Μαρία» και το Εθνικόν Ίδρυμα Προστασίας Απόρων Παίδων Μακεδονίας «Ο ΑΡΙΣΤΟΤΕΛΗΣ», μετατρέπονται ως ακολούθως: α.Παπάφειον Κέντρον Παιδικής Μερίμνης Αρρένων Θεσσαλονίκης «Ο ΜΕΛΙΤΕΥΣ». β.Σκαγιοπούλειον Κέντρον Παιδικής Μερίμνης Αρρένων Πατρών, εφ’ όσον λειτουργεί εις το κτίριον του Σκαγιοπουλείου Ιδρύματος. γ.Μιχάλειον Κέντρον Παιδικής Μερίμνης Θηλέων Χίου. δ.Κέντρον Παιδικής Μερίμνης Αρρένων Ρόδου «Βασίλισσα Σοφία». ε.Κέντρον Παιδικής Μερίμνης Θηλέων Ρόδου «Βασιλόπαις Μαρία». ς.Κέντρον Παιδικής Μερίμνης Αρρένων Θεσσαλονίκης «Ο ΑΡΙΣΤΟΤΕΛΗΣ». Άρθρ.2.-1.Τα ούτω μετατρεπόμενα Ιδρύματα, σκοπόν έχουν την περίθαλψιν, μόρφωσιν και επαγγελματικήν εκπαίδευσιν των αποδεδειγμένως απροστατεύτων και εστερημένων οικογενειακής φροντίδος παιδιών. 2.Εις ταύτα εισάγονται δωρέαν κατόπιν αποφάσεως του αρμοδίου κατά τας διατάξεις του Β. Δ. 197/72 οργάνου ή της Διοικητικής Επιτροπής του Ιδρύματος, μετά γνώμην της παρά τη οικεία Νομαρχία ή τω οικείω Διαμερίσματι της Νομαρχίας Αττικής επιτροπής Παιδικής Προστασίας, παιδία ηλικίας από 5 ετών και 6 μηνών μέχρι 15 ετών, δεόμενα Ιδρυματικής Προστασίας διαπιστουμένης δια εκθέσεως κοινωνικής ερεύνης και εφ’ όσον κρίνεται ότι δεν είναι δυνατή η εξασφάλισις προστασίας παρ’ οικογενεία προς αποφυγήν απομακρύνσεως τούτων εκ του οικογενειακού περιβάλλοντος. Με το άρθρο μόνο Π.δ. 109/27 Μαρτ.- 5 Απρ. 1984 (ΦΕΚ Α΄ 38) το όριο ηλικίας εισαγωγής των παιδιών στα Κέντρα Παιδικής Μέριμνας αυξήθηκε στο 16ο συμπληρωμένο. 3.Κατά την εισαγωγήν προτιμώνται τα ορφανά εξ αμφοτέρων ή εξ ενός των γονέων, τέκνα αναπήρων πολέμου, τέκνα ων ο έτερος των γονέων είναι τυφλός ή κωφάλαλος ή εν γένει ανάπηρος ή φυματικός ή ψυχοπαθής ή εκτίει μακροχρόνιον ποινήν φυλακίσεως. 4.Τα προβλεπόμενα υπό του άρθρ. 4 του Ν.Δ. 4525/66 «περί του Ορφανοτροφείου Ρόδου Τμήματα» διατηρούνται εν ισχύϊ.   